"Tasdiqlangan"

"Angren logistika markazi" AJ yagona aktsiyadorlarining

2024 yil \_\_\_ \_\_\_\_\_\_\_\_dagi

\_\_\_\_\_\_\_\_\_ - sonli qarori bilan

"Angren logistika markazi" AJning

kuzatuv kengashi to'g'risida"gi

Nizom

Angren shahri - 2024 yil

1. **Umumiy qoidalar**

Mazkur Nizom "aktsidorlik jamiyatlari va aktsiyadorlar huquqlarini himoya qilish to'g'risida"gi O'zbekiston Respublikasi qonuni, "Davlat mulkini boshqarish to'g'risida"gi O'zbekiston Respublikasi qonuni, "Tadbirkorlik muhitini yaxshilash va xususiy sektorni rivojlantirish orqali barqaror iqtisodiy o'sish uchun shart-sharoitlar yaratish borasidagi navbatdagi islohotlar to'g'risida"gi O'zbekiston Respublikasi Prezidentining 2022 yil 8 apreldagi PF-101-son farmoni, "2024 yil uchun O'zbekiston Respublikasining davlat byudjeti to'g'risida"gi qonuni ijrosini ta'minlash to'g'risida"gi 2023 yil 29 dekabrdagi O'zbekiston Respublikasi Prezidentining PQ-422-son qarori, "2021-2025 yillarda davlat ishtirokidagi korxonalarni boshqarish va isloh qilish strategiyasini tasdiqlash to'g'risida"gi Vazirlar Mahkamasining 2021 yil 29 martdagi 166-son qarori hamda "Angren logistika markazi" AJ (keyingi o'rinlarda – jamiyat) ustaviga va boshqa normativ-huquqiy hujjatlarga muvofiq ishlab chiqilgan bo'lib, jamiyat kuzatuv Kengashining maqomini, vakolatlarini, huquq va majburiyatlarini hamda uning a'zolarini saylash va ularning ishlash tartibini belgilaydi.

* 1. Jamiyat kuzatuv kengashi jamiyat faoliyatiga umumiy rahbarlikni amalga oshiradi, amaldagi Qonunchilik va jamiyat ustavi bilan aktsiyadorlar umumiy yig'ilishining vakolat doirasiga kiritilgan masalalarni hal etish bundan mustasno.
  2. Jamiyat kuzatuv kengashi o'z faoliyatini amaldagi Qonunchilik, jamiyat ustavi va mazkur Nizomga asosan amalga oshiradi.

1. **Kuzatuv Kengashining vakolat doirasi**
   1. Jamiyat kuzatuv kengashi a'zolarining soni 5 (besh) kishidan iborat.
   2. Jamiyat kuzatuv Kengashining vakolat doirasiga quyidagilar kiradi:
      1. Jamiyatni rivojlantirish strategiyasiga erishish bo'yicha ko'rilayotgan chora-tadbirlar to'g'risida jamiyat ijro organining hisobotini muntazam ravishda eshitib borgan holda jamiyat faoliyatining ustuvor yo'nalishlarini belgilash;
      2. Aktsiyadorlarning yillik va navbatdan tashqari umumiy yig'ilishlarini chaqirish, qonunchilikda nazarda tutilgan hollar bundan mustasno;
      3. Aktsiyadorlar umumiy yig'ilishining kun tartibini tayyorlash;
      4. Aktsiyadorlarning umumiy yig'ilishi o'tkaziladigan sana, vaqt va joyni belgilash;
      5. Aktsiyadorlarning umumiy yig'ilishi o'tkazilishi haqida xabar qilish uchun jamiyat aktsiyadorlarining reestrini shakllantirish sanasini belgilash;
      6. Jamiyat ustaviga o'zgartish va qo'shimchalar kiritish yoki jamiyatning yangi tahrirdagi ustavini tasdiqlash masalalarini hal qilishi uchun aktsiyadorlarning umumiy yig'ilishiga kiritish;
      7. Mol-mulkning bozor qiymatini belgilashni tashkil etish;
      8. Korporativ maslahatchini tayinlash va uning faoliyati tartibini belgilovchi nizomni tasdiqlash;
      9. Jamiyatning yillik biznes-rejasini ma'qullash. Bunda jamiyatning kelgusi yilga mo'ljallangan biznes-rejasi jamiyat kuzatuv kengashi majlisida joriy yilning 1 dekabridan kechiktirmay ma'qullanishi lozim;
      10. Ichki audit xizmatini tashkil etish va uning xodimlarini tayinlash, shuningdek har chorakda uning hisobotlarini eshitib borish;
      11. Jamiyat ijro organining faoliyatiga daxldor har qanday hujjatlardan erkin foydalanish va jamiyat kuzatuv kengashi zimmasiga yuklatilgan vazifalarni bajarish uchun bu hujjatlarni ijro organidan olish. Jamiyat kuzatuv kengashi va uning a'zolari olingan hujjatlardan faqat xizmat maqsadlarida foydalanishi mumkin;
      12. Auditorlik tekshiruvini o'tkazish (majburiy auditorlik tekshiruvi bundan mustasno), auditorlik tashkilotini belgilash, uning xizmatlariga to'lanadigan eng ko'p haq miqdori va u bilan shartnoma tuzish (shartnomani bekor qilish) to'g'risida qaror qabul qilish;
      13. Dividend miqdori, uni to'lash shakli va tartibi yuzasidan tavsiyalar berish;
      14. Jamiyatning zaxira fondidan va boshqa fondlaridan foydalanish;
      15. Jamiyatning filiallarini tashkil etish va vakolatxonalarini ochish;
      16. Jamiyatning sho''ba va tobe xo'jalik jamiyatlarini tashkil etish;
      17. BAlans qiymati yoki olish qiymati bitim tuzish to'g'risida qaror qabul qilinayotgan sanada jamiyat sof aktivlari miqdorining o'n besh foizidan ellik foizigachasini tashkil etuvchi mol-mulk xususida yirik bitim tuzish to'g'risidagi qaror qabul qilish;
      18. Jamiyatning affillangan shaxslari bilan bitimlar tuzish to'g'risida qaror qabul qilish;
      19. Jamiyatning tijorat va notijorat tashkilotlardagi ishtiroki bilan bog'liq bitimlarni qonun hujjatlarida belgilangan tartibda tuzish;
      20. Jamiyatning korporativ obligasiyalarini qaytarib sotib olish to'g'risida qaror qabul qilish;
      21. Jamiyatning tashkiliy tuzilmasini tasdiqlash, ijroiya organini tuzish, uning rahbarini saylash (tayinlash) va rahbarning vakolatlarini muddatidan ilgari tugatishni ma'qullash va aktsiyadorlarning umumiy yig'ilishi hal qilishi uchun kiritish;
      22. Jamiyatning ijroiya organiga to'lanadigan haq va (yoki) kompensasiyalarni, shuningdek ularning eng yuqori miqdorlarini belgilashni ma'qullash va aktsiyadorlarning umumiy yig'ilishi hal qilishi uchun kiritish;
      23. Jamiyat xaridlarining yillik va choraklik reja-jadvallarini, shuningdek, import qilish rejalashtirilgan tovarlar (ishlar, xizmatlar) ro'yxatlarini xaridlarning maqsadga muvofiqligini ko'rib chiqish*;*
      24. Jamiyat ijro organiga to'lanadigan haq va mukofot miqdorini belgilash, bunda biznes-reja ko'rsatkichlari bajarilmagan yoki samaradorlikning muhim ko'rsatkichlari "past" yoki "qoniqarsiz" deb baholangan taqdirda ijro organi tomonidan o'tgan hisobot yilida to'langan mukofotni to'liq jamiyatga qaytarish masalasini ko'rib chiqish va aktsiyadorlarning umumiy yig'ilishi hal qilishi uchun kiritish;
      25. Jamiyat ijro organi rahbariga xususiylashtirish jarayonlarini, shu jumladan aktsiyalarni ommaviy joylashtirishni (IPO) sifatli va belgilangan muddatlarda amalga oshirganligi uchun alohida mukofot yoki amalga oshirmaganlik uchun javobgarlik choralari belgilash;
      26. Jamiyat tomonidan asosiy faoliyatiga xos bo'lgan yangi ko'chmas mulk ob'ektlarini sotib olish yoki qurish hamda xo'jalik jamiyatlari ustav kapitalidagi ulushni sotib olish, shuningdek, asosiy faoliyatidan tashqari qo'shimcha faoliyat bilan shug'ullanish maqsadga muvofiqligini ko'rib chiqish va tegishli qaror qabul qilish;
      27. Jamiyat tomonidan mulkni begonalashtirish, uni sotish shakli va mexanizmi, davlat ishtirokidagi korxonalar va ularning tarkibidagi korxonalar ustav kapitaliga uchinchi shaxslar tomonidan investisiya kiritish bo'yicha kelishuvlarini (bitim, shartnoma, memorandum va boshqalar) majburiy tarzda oldindan ko'rib chiqish;
      28. Jamiyatning rahbar lavozimlariga o'tkaziladigan tanlov reglamentini tasdiqlash, ijro organi rahbari va uning o'rinbosarlari lavozimlariga tanlov e'lon qilish va o'tkazish;
      29. Ahloq kodeksini tasdiqlash;
      30. Axborot siyosati to'g'risidagi nizomni tasdiqlash;
      31. Kuzatuv Kengashining mustaqil a'zoligiga nomzodlarni tanlovini o'tkazish tartibi to'g'risidagi nizomni tasdiqlash;
      32. Korrupsiyaga qarshi ichki nazorat tuzilmalari faoliyati to'g'risidagi nizomni tasdiqlash;
      33. Ichki audit xizmati to'g'risidagi nizomni tasdiqlash;
      34. Korrupsiyaga qarshi kurashish siyosatini tasdiqlash;
      35. Manfaatlar to'qnashuvini boshqarish siyosatini tasdiqlash;
      36. Qoidabuzarlik to'g'risida xabardor qilish siyosatini tasdiqlash;
      37. Jamiyatda korporativ boshqaruv tizimini baholashni tashkillashtirish, baholash huquqiga ega mustaqil tashkilotni tanlov asosida tanlash;
      38. Kuzatuv kengashi a'zolaridan iborat bo'lgan strategiya va investisiyalar, audit, tayinlovlar va haq to'lash, korrupsiyaga qarshi kurashish va etika qo'mitalarini, shuningdek zaruriyatga ko'ra boshqa qo'mitalarni tashkil qilish;
      39. Jamiyatni yashil iqtisodiyotga o'tish jarayonini jadallashtirish;
      40. Jamiyatda transformasiya jarayonlarini samarali tashkil etish, korxonaning tashqi qarzlarini optimallashtirish, zamonaviy xarid tizimini joriy etish, investisiya loyihalarini moliyalashtirishga muqobil mablag'larni jalb etish;
      41. Faqatgina aktsiyadorlarning umumiy yig'ilishi va qonun bilan belgilangan miqdordagi homiylik yoki beg'araz yordam to'g'risida qaror qabul qilish, yordam ko'rsatish (olish) shartlari va tartibini, keyinchalik ushbu tartibni aktsiyadorlik jamiyatining korporativ veb-saytida joylashtirish sharti bilan belgilash va bu borada qaror qabul qilish;
      42. Qonunchilik va jamiyat ustaviga muvofiq boshqa masalalarni hal etish.
      43. Jamiyat kuzatuv Kengashining vakolat doirasiga kiritilgan masalalar hal qilish uchun jamiyatning ijro organiga o'tkazilishi mumkin emas.
2. **Kuzatuv kengashi a'zolarini saylash va vakolatini muddatidan ilgari tugatish**
   1. Jamiyat kuzatuv Kengashining a'zolari qonunchilikda va jamiyat ustavida nazarda tutilgan tartibda aktsiyadorlarning umumiy yig'ilishi tomonidan 3 (uch) yil muddatga saylanadi.
   2. Jamiyat kuzatuv kengashi tarkibiga saylangan shaxslar cheklanmagan tarzda qayta saylanishi mumkin.
   3. Jamiyat boshqaruvi a'zolari (direktori), uning sho''ba va tobe xo'jalik jamiyatlarida mehnat shartnomasi (kontrakt) bo'yicha ishlayotgan shaxslar va ushbu jamiyatlar boshqaruv organlarining a'zolari jamiyatning kuzatuv Kengashiga saylanishi mumkin emas.
   4. Ayni shu jamiyatda mehnat shartnomasi (kontrakt) bo'yicha ishlayotgan shaxslar jamiyatning kuzatuv kengashi a'zosi bo'lishi mumkin emas.
   5. Jamiyatning kuzatuv kengashi a'zolari saylovi kumulyativ ovoz berish orqali amalga oshiriladi.
   6. Kumulyativ ovoz berishda har bir aktsiyadorga tegishli ovozlar soni jamiyatning kuzatuv Kengashiga saylanishi lozim bo'lgan shaxslar soniga ko'paytiriladi va aktsiyador shu tariqa olingan ovozlarni bitta nomzodga to'liq berishga yoki ikki va undan ortiq nomzodlar o'rtasida taqsimlashga haqli.
   7. Eng ko'p ovoz to'plagan nomzodlar jamiyat kuzatuv Kengashining tarkibiga saylangan deb hisoblanadi.
   8. Jamiyat kuzatuv Kengashining a'zosi u saylangan kundan boshlab, jamiyatning affillangan shaxsi deb e'tirof etiladi. Shunga muvofiq, u saylangan kundan e'tiboran uch ish kunidan kechiktirmay mazkur Nizomning 1-ilovasida keltirilgan shaklga muvofiq belgilangan ma'lumotlarni batafsil ko'rsatgan holda o'zining affillanganligi to'g'risida jamiyatni yozma shaklda xabardor qilishi shart.
   9. Jamiyat kuzatuv kengashi a'zolarning vakolatlarini muddatidan ilgari tugatish qonunchilikda va jamiyat ustavida nazarda tutilgan tartibda aktsiyadorlarning umumiy yig'ilishi tomonidan amalga oshiriladi.
   10. Kuzatuv kengashi a'zosi quyidagi hollarda o'z vazifalaridan ozod etilishi mumkin:

o'z mansab yoki xizmat mavqeidan shaxsiy manfaatlarini yoxud o'zga shaxslarning manfaatlarini ko'zlab, jamiyatga zarar etkazsa;

jamiyat va uning aktsiyadorlari manfaatlariga zid ravishda insofsiz va mantiqsiz harakat qilsa;

jamiyat faoliyati to'g'risidagi maxfiy axborotni, shu jumladan insayderlik axborotlarni oshkor etish, ularning uchinchi shaxslar tomonidan o'z maqsadlarida foydalanishga yo'l qo'ysa;

jamiyat kuzatuv Kengashining majlislarida, kuzatuv kengashi qoshidagi qo'mitalarning majlislarida muntazam ravishda ishtirok etmasa;

u tuzilishidan manfaatdor shaxs deb e'tirof etilishi mumkin bo'lgan bitimlar to'g'risidagi ma'lumotlarni yashirsa;

aktsiyador tomonidan uning o'rniga boshqa nomzod taqdim etilsa.

1. **Kuzatuv kengashi tarkibiga saylanadigan shaxslarga nisbatan qo'yiladigan talablar**
   1. Kuzatuv Kengashining a'zosi sifatida benuqson ishchanlik va shaxsiy obro'-e'tiboriga ega bo'lgan hamda kuzatuv kengashi vakolatiga tegishli qarorlarni qabul qilish va funktsiyalarini samarali bajarish uchun talab etiladigan bilim, ko'nikma va tajribaga ega bo'lgan shaxslar tavsiya etiladi.
   2. Quyidagi malaka talablariga ega bo'lgan shaxs jamiyat kuzatuv kengashi a'zoligiga nomzod sifatida tavsiya etilishi mumkin:

oliy ta'lim yoki ilmiy darajaning, yoinki boshqaruv (menejment) sohasida qo'shimcha ta'limi mavjud bo'lgan;

davlat yoki xo'jalik boshqaruv organlari aktivlarini boshqarish sohasida va/yoki jamiyat faoliyatiga tegishli bo'lgan tarmoqda ish tajribasiga ega;

rahbar lavozimlarida, shu jumladan kuzatuv kengashlari tarkiblarida ish tajribasi mavjud;

turli kollegial organlarda ishtirok etish, shu jumladan uning kuzatuv kengashi qo'mitalarida a'zoligi bilan bog'liq maxsus ko'nikmalar (kuchli kommunikativlik ko'nikmalari, faoliyatni shaffoflik, xolislik, konstruktivlik va professionalizm tamoyillari asosida amalga oshirish uchun zarur sifatlar)ga ega bo'lgan;

O'zbekiston Respublikasi iqtisodiy taraqqiyot va kambag'allikni qisqartirish vazirligi qoshidagi biznes va tadbirkorlik oliy maktabi tomonidan berilgan korporativ boshqaruvchi malaka attestatiga ega bo'lgan.

1. **Kuzatuv Kengashining raisi** 
   1. Jamiyat kuzatuv Kengashining raisi kuzatuv kengashi a'zolarining umumiy soniga nisbatan ko'pchilik ovoz bilan, ushbu kengash tarkibidan Kuzatuv kengashi a'zolari tomonidan saylanadi.
   2. Jamiyatning kuzatuv kengashi o'z raisini kuzatuv kengashi a'zolarining umumiy soniga nisbatan ko'pchilik ovoz bilan qayta saylashga haqli.
   3. Jamiyat kuzatuv Kengashining raisi:

kuzatuv Kengashining ishini tashkil etadi;

kuzatuv kengashi majlislarini chaqiradi va ularda raislik qiladi;

kuzatuv kengashi majlislarida bayonnoma yuritilishini tashkil etadi;

aktsiyadorlarning umumiy yig'ilishida raislik qiladi.

* 1. Jamiyat kuzatuv kengashi raisi bo'lmagan taqdirda uning vazifasini kuzatuv Kengashining a'zolaridan biri amalga oshiradi.

1. **Kuzatuv Kengashining majlislarini tashkil etish va o'tkazish tartibi**
   1. Jamiyat kuzatuv Kengashining Majlisi kuzatuv Kengashining raisi tomonidan uning o'z tashabbusiga ko'ra, jamiyat kuzatuv kengashi, ijro organi, shuningdek jamiyat ustavida belgilangan boshqa shaxslarning talabiga ko'ra chaqiriladi.
   2. Jamiyat kuzatuv kengashi majlislarini tashkil etish va o'tkazish puxta ishlangan reja asosida amalga oshirilishi mumkin. Bunday rejani kuzatuv Kengashining barcha a'zolari, ijro organi, zarurat tug'ilganda, jamiyatning komplaens xizmati va ichki audit xizmatidan kelib tushgan takliflar asosida kuzatuv Kengashining raisi shakllantiradi.
   3. Jamiyat kuzatuv Kengashining raisi kuzatuv kengashi majlisidagi barcha ishtirokchilarga uni lozim darajada o'tkazishga tayyorgarlik ko'rish va unda olib chiqilgan masalalarni muhokama qilishda faol ishtirok etish imkoniyatlarini yaratadi. Jamiyat kuzatuv Kengashining a'zolari Kuzatuv kengashi majlislarini o'tkazishga tayyorgarlik ko'rish hamda ularda ishtirok etish uchun etarli darajada vaqt ajratishlari lozim.
   4. Jamiyat kuzatuv Kengashining majlislari har chorakda kamida bir marta o'tkaziladi, bunda majlisda majburiy tartibda quyidagi masalalar ko'rib chiqiladi:

jamiyat ijro organining jamiyatning biznes-rejasini bajarilishi to'g'risidagi, jamiyatni rivojlantirish strategiyasiga erishish bo'yicha ko'rilayotgan chora-tadbirlari to'g'risidagi, jamiyat tomonidan amalga oshirilgan xaridlar to'g'risidagi, jamiyat asosiy (ustavdagi) faoliyati bilan bog'liq va bog'liq bo'lmagan sho''ba xo'jalik jamiyatlari hamda filiallari (vakolatxonalari) faoliyati to'g'risidagi, jamiyat tomonidan tijorat maqsadlari va notijorat maqsadlarining bajarilishi to'g'risidagi hisobotlari;

Ichki audit xizmatining hisoboti;

ichki audit xizmatining jamiyatda affillangan shaxslar bilan tuzilgan bitimlar yoki yirik bitimlar mavjudligi, shuningdek qonunchilikning va jamiyat ichki hujjatlarining bunday bitimlarni tuzishga doir talablariga rioya qilinishi to'g'risidagi xulosasi;

kuzatuv kengashi huzurida tashkil etilgan strategiya va investisiyalar qo'mitasi, audit qo'mitasi, tayinlovlar va haq to'lash qo'mitasi, korrupsiyaga qarshi kurashish va etika qo'mitasi tomonidan ko'rib chiqilgan masalalar bo'yicha xulosa va tavsiyalari.

* 1. Jamiyat kuzatuv Kengashining majlisini o'tkazish uchun kvorum jamiyat kuzatuv Kengashiga saylangan a'zolarning etmish besh foizidan kam bo'lmasligi kerak.
  2. Jamiyat kuzatuv kengashi a'zolarining soni jamiyat ustavida nazarda tutilgan miqdorning etmish besh foizidan kam bo'lgan taqdirda, jamiyat kuzatuv Kengashining yangi tarkibini saylash uchun aktsiyadorlarning navbatdan tashqari umumiy yig'ilishini chaqirishi shart. Kuzatuv Kengashining qolgan a'zolari aktsiyadorlarning bunday navbatdan tashqari umumiy yig'ilishini chaqirish to'g'risida qaror qabul qilishga, shuningdek jamiyat ijro organi rahbarining vakolatlari muddatidan ilgari tugatilgan taqdirda, uning vazifasini vaqtincha bajaruvchini tayinlashga haqlidir.
  3. Jamiyat kuzatuv Kengashining majlisida qarorlar majlisda hozir bo'lganlarning ko'pchilik ovozi bilan qabul qilinadi. Jamiyat kuzatuv Kengashining majlisida masalalar hal etilayotganda kuzatuv Kengashining har bir a'zosi bitta ovozga ega bo'ladi.
  4. Quyidagi qarorlar jamiyat kuzatuv Kengashining a'zolari tomonidan bir ovozdan qabul qilinadi:

qonunchilikda nazarda tutilgan hollarda yirik bitimlar tuzish to'g'risidagi qaror;

jamiyatning affillangan shaxslari bilan tuzilayotgan bitimni ma'qullash haqidagi qaror;

sirtdan ovoz berish yo'li bilan (so'rov yo'li bilan) qabul qilinadigan qarorlar.

* 1. Jamiyat kuzatuv Kengashining bir a'zosi o'z ovozini kuzatuv Kengashining boshqa a'zosiga berishiga yo'l qo'yilmaydi.
  2. Jamiyat kuzatuv kengashi a'zolarining ovozlari teng bo'lgan taqdirda kuzatuv kengashi tomonidan qaror qabul qilishda jamiyat kuzatuv kengashi raisining ovozi hal qiluvchi hisoblanadi.
  3. Jamiyat kuzatuv Kengashining majlisida bayonnoma yuritiladi. Kuzatuv kengashi Majlisining bayonnomasi Majlis o'tkazilganidan so'ng o'n kundan kechiktirmay tuziladi. Majlis bayonnomasida quyidagilar ko'rsatiladi:

Majlis o'tkazilgan sana, vaqt va joy;

majlisda hozir bo'lgan shaxslar;

Majlisning kun tartibi;

ovoz berishga qo'yilgan masalalar, ular yuzasidan o'tkazilgan ovoz berish yakunlari;

qabul qilingan qarorlar.

* 1. Jamiyat kuzatuv kengashi Majlisining bayonnomasi majlisda ishtirok etayotgan jamiyat kuzatuv kengashi a'zolari hamda Majlis kotibi tomonidan imzolanadi. Kuzatuv kengashi a'zolari Majlis bayonnomasi to'g'ri rasmiylashtirilishi uchun javobgar bo'ladi.
  2. Jamiyat kuzatuv kengashi majlislariga kotiblik qilish va bayonnoma yuritish vazifasini bajaruvchi shaxsni belgilaydi. Bunda, kuzatuv kengashi kotibi sifatida korporativ maslahatchi, qimmatli qog'ozlar bo'yicha mutaxassis, yoki boshqa mutaxassis belgilanishi mumkin.
  3. Jamiyat kuzatuv Kengashining qarorlari sirtdan ovoz berish yo'li bilan (so'rov yo'li bilan) jamiyat kuzatuv Kengashining barcha a'zolari tomonidan bir ovozdan qabul qilinishi mumkin. Bunda kuzatuv Kengashining majlisida hozir bo'lmagan kuzatuv kengashi a'zosining Majlis kun tartibidagi masalalar bo'yicha yozma tarzda bergan fikri inobatga olinadi hamda zamonaviy axborot-kommunikasiya texnologiyalaridan (telefon, elektron aloqa, ijtimoiy tarmoqlarning messenjerlari va h.k.) foydalangan holda kuzatuv kengashi a'zosining yozma fikri tezkor tarzda yo'llanishi va olinishi mumkin. Jamiyat kuzatuv Kengashining Majlisi sirtdan ovoz berish yo'li bilan (so'rov yo'li bilan) o'tkazilgan taqdirda, Majlis bayonnomasida bu haqda ko'rsatiladi.
  4. Jamiyat kuzatuv kengashi Majlisi masofadan turib axborot kommunikasiya texnologiyalarini, shu jumladan videokonferents-aloqa tizimidan foydalangan holda masofadan turib o'tkazilishi mumkin, bunda majlisda ishtirok etayotgan kuzatuv kengashi a'zolari kun tartibidagi masalalarni muhokama qilishlari va ular bo'yicha ovoz berishlari mumkin. Jamiyat kuzatuv Kengashining Majlisi videokonferentsiya-aloqa tizimidan foydalangan holda masofadan turib o'tkazilgan taqdirda, Majlis bayonnomasida bu haqda ko'rsatiladi, ushbu Majlis sirtdan ovoz berish yo'li bilan o'tkazilgan deb e'tirof etilmaydi.
  5. Har chorakda ijro organining hisobotini eshitish bo'yicha kuzatuv Kengashining majlislarini sirtdan ovoz berish yo'li bilan (so'rov yo'li bilan) o'tkazishga yo'l qo'yilmaydi.
  6. Jamiyat kuzatuv kengashi Majlisining bayonnomasi imzolangan kuni jamiyatning ijro organiga ijro etish uchun topshiriladi. Kuzatuv kengashi aktsiyadorlarning umumiy yig'ilishini chaqirish to'g'risida qaror qabul qilgan taqdirda mazkur qaror haqidagi axborot jamiyatning ijro organiga kuzatuv Kengashining Majlisi o'tkaziladigan kuni topshiriladi.

1. **Kuzatuv kengashi a'zolarining huquq va majburiyatlari**
   1. Kuzatuv kengashi a'zosi quyidagi huquqlarga ega:

kuzatuv kengashi majlisida shaxsan ishtirok etish, majlisda muhokama qilinayotgan masala yuzasidan reglament bilan ajratilgan vaqt doirasida so'zga chiqish;

Kuzatuv kengashi qaroriga ko'ra muayyan davrda jamiyatning faoliyati natijalari, uni rivojlantirish rejalari to'g'risida to'liq va ishonchli axborot olish;

jamiyatga, shuningdek, uning sho''ba va tobe yuridik shaxslariga oid har qanday axborot(hujjat va materiallar)ni jamiyat ijro organidan talab qilish va olish;

kun tartibidagi masalalar, qabul qilinayotgan qarorlar bo'yicha o'zining alohida fikrini kuzatuv kengash Majlisi bayonnomasiga kiritishni talab qilish;

kuzatuv kengashi Majlisi kun tartibiga kiritish uchun masalalar taklif qilish;

kuzatuv kengashi va jamiyatning boshqa kollegial organlari majlislari bayonnomalari bilan tanishish va ularning nusxalarini olish;

qonunchilikda va jamiyatning ichki hujjatlarida belgilangan tartibda kuzatuv kengashda ishlagan davri uchun haq va (yoki) xarajatlarining kompensasiyasini olish.

* 1. Kuzatuv kengashi a'zolari o'z huquqlarini amalga oshirishda va o'z majburiyatlarini bajarishda jamiyatning manfaatlarini ko'zlab vijdonan va oqilona ish tutishi, ularga ma'lum bo'lgan maxfiy ma'lumotlarni va xizmat hamda tijorat sirini tashkil etuvchi jamiyat hujjatlarini oshkora qilmasliklari lozim.
  2. Kuzatuv kengashi a'zolari o'z mavqeini va jamiyat faoliyati haqida olingan ma'lumotlarni shaxsiy manfaatlarida foydalanishiga, shuningdek ushbu ma'lumotlarni boshqa shaxslar tomonidan shaxsiy manfaatlarida foydalanishiga yo'l qo'ymasliklari lozim.
  3. Kuzatuv kengashi a'zolari kuzatuv kengashi majlisida shaxsan qatnashishlari shart. Agar majlisda qatnashish imkoniyati mavjud bo'lmasa kuzatuv kengashi a'zosi sabablarini ko'rsatgan holda kuzatuv kengashini bu haqda xabardor qiladi. Bir vaqtning o'zida kuzatuv kengashi a'zosi mazkur Nizomga muvofiq kun tartibidagi masalalar yuzasidan yozma fikrini yuborishga haqli.
  4. Affillangan shaxs bo'lgan kuzatuv Kengashining a'zosi jamiyat bilan bitim tuzishda affillangan ekanligi to'g'risida tuzilishi kutilayotgan bitim haqidagi ma'lumotlarni, shu jumladan bitimda ishtirok etayotgan shaxslar, bitim predmeti to'g'risidagi ma'lumotlarni, tegishli shartnomaning muhim shartlarini batafsil ko'rsatgan holda yozma bildirgi yuborish orqali jamiyatni xabardor etishi shart.
  5. Kuzatuv kengashi a'zolari kuzatuv kengashi tomonidan u yoki bu qarorlarni qabul qilishga ta'sir ko'rsatganlik uchun bevosita yoki bilvosita haq olish huquqiga ega emas.
  6. Kuzatuv kengashi a'zolari jamiyat imkoniyatlari (mulkiy va nomulkiy huquqlar, xo'jalik faoliyati sohasidagi imkoniyatlar, jamiyatning faoliyati va rejalari to'g'risidagi axborot)dan shaxsiy boylik orttirish maqsadida foydalanish huquqiga ega emas.
  7. Kuzatuv kengashi a'zolari o'zlarining lavozim majburiyatlarini halol, shuningdek jamiyat manfaatlari yo'lida ular eng yaxshi deb hisoblaydigan usul bilan amalga oshirishga majburdirlar.
  8. Kuzatuv kengashi a'zolari quyidagi fidusiar majburiyatlarni bajarishlari lozim:

jonkuyarlikni namoyon qilish majburiyati — kuzatuv kengashi a'zosidan vijdonan va jonkuyarlik asosida harakat qilish;

sodiqlikni namoyon qilish va manfaatlar to'qnashuviga yo'l qo'ymaslik majburiyati — kuzatuv kengashi a'zolaridan, birinchi navbatda, jamiyat manfaatlaridan kelib chiqib harakat qilish;

lozim darajada ko'zdan kechirishlikni namoyon qilish majburiyati — kuzatuv kengashi a'zolaridan jamiyatga nisbatan qaror qabul qilishda ehtiyotkorlik bilan yondashish;

mustaqil mulohazadan foydalanish majburiyati — kuzatuv kengashi a'zosidan qarorlarni mustaqil, shaxsiy va boshqa manfaatlarni inobatga olmagan holda qabul qilish.

1. **Kuzatuv kengashi a'zolarining javobgarligi**
   1. Jamiyat kuzatuv Kengashining a'zolari o'z huquqlarini amalga oshirishda va o'z majburiyatlarini bajarishda jamiyatning manfaatlarini ko'zlab ish tutishi hamda belgilangan tartibda javobgar bo'lishi lozim.
   2. Agar bir nechta shaxs javobgar bo'lsa, ularning jamiyat oldidagi javobgarligi solidar javobgarlik bo'ladi.
   3. Jamiyatga zarar etkazilishiga sabab bo'lgan qarorga ovoz berishda ishtirok etmagan yoki ushbu qarorga qarshi ovoz bergan jamiyat kuzatuv kengashi a'zolari javobgar bo'lmaydi.
   4. Jamiyat yoki u joylashtirgan aktsiyalarning hammasi bo'lib kamida bir foiziga egalik qiluvchi aktsiyador (aktsiyadorlar) jamiyatga etkazilgan zararlarning o'rnini qoplash to'g'risidagi da'vo bilan jamiyatning kuzatuv kengashi a'zosi ustidan sudga murojaat qilishga haqli.
   5. Jamiyatning kuzatuv kengashi a'zosi quyidagilar natijasida jamiyatga etkazilgan zarar uchun javobgar bo'ladi:

chalg'ituvchi axborot yoki bila turib yolg'on axborot taqdim etganlik;

qonunchilikda belgilangan axborot taqdim etish tartibini buzganlik;

jamiyatga zarar etkazilishiga sabab bo'lgan yirik bitimlarni va (yoki) amalga oshirilishidan manfaatdorlik mavjud bo'lgan bitimlarni tuzishni taklif etganlik, shu jumladan jamiyat bilan bunday bitimlar tuzilishi natijasida o'zlari yoki o'z affillangan shaxslari tomonidan foyda (daromad) olish maqsadida bitimlar tuzishni taklif etganlik.

1. **Kuzatuv Kengashining qo'mitalari**

**9.1.**Eng muhim masalalarni ko'rib chiqish va jamiyatning kuzatuv Kengashiga tavsiyalar tayyorlash uchun kuzatuv kengashi a'zolari orasidan qo'mitalar tashkil etiladi.

9.2. Jamiyatda kuzatuv kengashi qarori bilan quyidagi qo'mitalar tashkil etiladi:

Strategiya va investisiyalar qo'mitasi;

Audit qo'mitasi;

Tayinlovlar va haq to'lash qo'mitasi;

Korrupsiyaga qarshi kurashish va etika qo'mitasi.

9.3. Barcha qo'mitalarning faoliyati qo'mita tarkibi, vakolatlari, ish tartibi hamda a'zolarining huquq va majburiyatlari kabi qoidalarni o'z ichiga olgan ichki hujjatlar bilan tartibga solinadi.

9.4.Qo'mitalar tarkibi kuzatuv kengashi a'zolaridan iborat bo'ladi. Zarur hollarda qo'mitalar ishiga jamiyat ijro organlari a'zolari, jamiyat xodimlari va tashqi ekspertlar jalb etilishi mumkin.

9.5. Jamiyat kuzatuv Kengashining strategiya va investisiyalar qo'mitasi raisi uning mustaqil a'zolari orasidan tayinlanadi va mazkur qo'mitaga korxonaning transformasiya va xususiylashtirish jarayonlarini doimiy boshqarish vazifalari yuklatiladi.

9.6. Qo'mitalar a'zolari jamiyat kuzatuv kengashi raisining tavsiyasi asosida kuzatuv kengashi a'zolaridan ularning vakolat muddati davriga ko'pchilik ovoz bilan saylanadi. Kuzatuv kengashi qo'mita a'zolari orasidan qo'mita raisini tayinlaydi.

9.7. Qo'mita majlisida uning a'zolarining kamida uchdan ikki qismi ishtirok qilsa, Majlis vakolatli hisoblanadi, bunda qo'mita raisi ishtirok etishi shart. Majlisda qarorlar oddiy ko'pchilik ovoz bilan qabul qilinadi. Har bir qo'mita a'zosi bir ovozga ega.

9.8. Qo'mitaning qarori Majlis bayonnomasi bilan rasmiylashtiriladi. Ushbu bayonnoma qo'mita kotibi tomonidan yuritiladi va u ovoz berishda qatnashgan a'zolari tomonidan imzolanadi.

1. **Kuzatuv Kengashining mustaqil a'zosi**

10.1. Aktsiyalari fond birjasining birja kotirovkasi varag'iga kiritilgan jamiyatning, shuningdek ustav fondida (ustav kapitalida) davlat ulushi 50 foizdan ortiq bo'lgan jamiyatning kuzatuv kengashi tarkibiga kamida bir nafar mustaqil a'zo kiritilishi kerak. Bunda kuzatuv Kengashining mustaqil a'zoligiga nomzodlar, agar jamiyat ustavida boshqacha qoida nazarda tutilmagan bo'lsa, jamiyatning kuzatuv kengashi tomonidan, qoida tariqasida, aktsiyadorlar umumiy yig'ilishi ko'rib chiqishi uchun tanlov asosida ko'rsatiladi.

10.2. Quyidagilar kuzatuv Kengashining mustaqil a'zosi bo'lishi mumkin emas:

so'nggi uch yil ichida jamiyatda va (yoki) jamiyatning affillangan shaxslarida ishlagan shaxs;

jamiyat ovoz beruvchi aktsiyalarining besh yoki undan ortiq foiziga egalik qiluvchi (to'g'ridan-to'g'ri va (yoki) affillangan shaxslar orqali) aktsiyador;

jamiyatning va (yoki) uning affillangan shaxsining yirik mijozi va (yoki) yirik etkazib beruvchisi bilan fuqarolik-huquqiy munosabatlarda bo'lgan shaxs. Bunda qaysi shaxslar bilan bazaviy hisoblash miqdorining ikki ming baravaridan ko'p bo'lgan summaga teng amaldagi shartnoma mavjud bo'lsa, o'sha shaxslar yirik mijoz va yirik etkazib beruvchi deb e'tirof etiladi;

so'nggi uch yil ichida jamiyatga va (yoki) jamiyatning affillangan shaxslariga auditorlik xizmatlarini ko'rsatgan auditorlik tashkilotining xodimi;

ketma-ket olti yil davomida jamiyatning kuzatuv kengashi tarkibiga kirgan shaxs;

jamiyat va (yoki) uning affillangan shaxslari bilan biror-bir kelishuvga ega bo'lgan shaxs, bundan kuzatuv kengashi a'zosining vazifalari va funktsiyalari bajarilishini ta'minlash bilan bog'liq bo'lgan kelishuvlar mustasno;

jamiyatning boshqaruv va ichki nazorat organlarining va (yoki) uning affillangan shaxslarining a'zosi bo'lgan shaxsning yoki so'nggi uch yil ichida ularga a'zo bo'lgan shaxsning yaqin qarindoshi yoki quda tomondan qarindoshi (ota-onasi, aka-ukalari, opa-singillari, o'g'illari, qizlari, eri (xotini), shuningdek erining (xotinining) ota-onasi, aka-ukalari, opa-singillari va farzandlari) bo'lgan shaxs;

davlat boshqaruvi organining yoki davlat korxonasining xodimi bo'lgan shaxs;

jamiyatning ustavida yoki aktsiyadorlar umumiy yig'ilishining qarorlari bilan tasdiqlangan hujjatlarda belgilangan talablarga muvofiq bo'lmagan shaxs.

10.3. Jamiyat jamiyatning kuzatuv kengashi tarkibiga saylangan mustaqil a'zolarning reestrini yuritadi va uni o'z rasmiy veb-saytida e'lon qiladi.

10.4. Jamiyat kuzatuv kengashi mustaqil a'zosining ushbu nizomni 10.2. bandida belgilangan talablarga muvofiqligi o'zgargan taqdirda, u jamiyatni va kuzatuv kengashini bu haqda ikki ish kuni ichida xabardor qilishi shart. Bu holda ushbu Nizomning 10.1. bandida belgilangan tartibda boshqa nomzod mustaqil a'zo sifatida taklif etiladi.

10.5. Jamiyat kuzatuv Kengashining mustaqil a'zosi kuzatuv Kengashining boshqa a'zolari bilan bir qatorda ushbu Qonunda belgilangan teng huquqlar va majburiyatlarga ega bo'ladi.

10.6. Kuzatuv Kengashining mustaqil a'zosi boshqa a'zolar bilan bir xil vazifalarni bajarib, qarorlar qabul qilinishida mustaqillik tamoyilini ta'minlaydi.

1. **Yakunlovchi qoidalar**
   1. Mazkur Nizom jamiyat aktsiyadorlarining umumiy yig'ilishi tomonidan tasdiqlangan sanadan e'tiboran kuchga kiradi.
   2. Ushbu Nizom, shuningdek, unga kiritiladigan o'zgartirish va qo'shimchalar aktsiyadorlarning umumiy yig'ilishi tomonidan tasdiqlanadi. Nizomga o'zgartirish va qo'shimchalar kiritish to'g'risidagi takliflar jamiyat aktsiyadorlari va jamiyat kuzatuv kengashi a'zolari tomonidan kiritilishi mumkin.

12.3. O'zbekiston Respublikasi qonunchiligining o'zgarishi natijasida, ushbu Nizomning ayrim bandlari unga zid bo'lib yoki haqiqiy bo'lmay qolsa, Nizomga o'zgartirish kiritilgunga qadar jamiyat kuzatuv kengashi a'zolari O'zbekiston Respublikasi amaldagi Qonunchilik hujjatlariga muvofiq ish yuritadilar.

1-ilova

**"Angren logistika markazi" AJ ga**

**"Angren logistika markazi" AJ**

**Kuzatuv kengashi a'zosi**

**\_\_\_\_\_\_\_\_\_\_\_\_\_\_\_\_\_\_\_\_ tomonidan**

**Xabarnoma**

"Aktsiyadorlik jamiyatlari va aktsiyadorlarning huquqlarini himoya qilish to'g'risida"gi O'zbekiston Respublikasiningqonunining 85-moddasi hamda qimmatli qog'ozlar bozorida axborot taqdim etish va e'lon qilish qoidalari(Adliya vazirligida 2383-son bilan 31.07.2012 yilda ro'yxatga olingan)ga muvofiq shu haqda xabardor qilamanki, men **"Angren logistika markazi"** AJga nisbatan affillangan shaxs hisoblanaman.

**Affillangan shaxs to'g'risida ma'lumotlar:**

|  |  |
| --- | --- |
| Familiyasi, ismi, otasining ismi |  |
| Asosiy ish joyi, lavozimi |  |
| Yashash joyi, shuningdek mavjud bo'lganda elektron pochta manzili |  |
| Jismoniy shaxsning shaxsiy identifikasiya raqami (JSHSHIR) |  |
| Soliq to'lovchining identifikasion raqami (STIR) |  |
| Kuzatuv kengashi tarkibiga saylangan sana va qaror raqami |  |
| Aktsiyadorlik jamiyatining Kuzatuv kengashi a'zosiga tegishli ovoz beruvchi aktsiyalarining soni, turi va foizi |  |
| Boshqa tashkilotlardagi ish joyi va lavozimi |  |
| Shaxsini tasdiqlovchi hujjatning nusxasi |  |
| Shaxsiy jamg'arib boriladigan pensiya hisobvarag'idan nusxa |  |

F.I.Sh., imzo: \_\_\_\_\_\_\_\_\_\_\_\_\_\_\_\_\_\_

Sana: \_\_\_\_\_\_\_\_\_\_\_\_\_\_\_\_\_